Presidenti Obama përballë ndryshimit në politikën amerikane
Republikanët thonë se votuesit kërkojnë të merren vendime për përparësitë e përcaktuara gjatë fushatës
Republikanët, të cilët morën kontrollin e Dhomës së Përfaqësuesve, po zotohen se do të përpiqen për një plan të ri në Kongres, i cili përqëndrohet tek shkurtimi i taksave dhe i shpenzimeve qeveritare. Udhëheqësi republikan i Kongresit, Xhon Bejner, u bë tashmë kryetari i Dhomës së Përfaqësuesve. Para fillimit të turneut të tij 10-ditor në vendet aziatike, Presidenti Obama tha se mesazhi që ai mori nga zgjedhjet ishte se votuesit duan që Shtëpia e Bardhë dhe Kongresi të fokusohen tek ekonomia dhe krijimi i vendeve të punës, pas fillimit nga puna të Kongresit të ri në janar. Republikanët e lexojnë ndryshe rezultatin e zgjedhjeve. Në kushtet kur fituan një numër të madh vendesh në Dhomën e Përfaqësuesve dhe në Senat, udhëheqësit republikanë thonë se votuesit kërkojnë të merren vendime për përparësitë e përcaktuara gjatë fushatës - në veҫanti masa për të patur një qeveri më të vogël. Ja si shprehet udhëheqësi i republikanëve në Senat, Mitch Mekonëll nga Kentaki: Këtë vit votuesit i shpërblyen republikanët, ashtu siç bënë me demokratët në zgjedhjet e vitit 2006 dhe 2008 me demokratët. Ndryshimi i mendjes së votuesve këtë vit, flet për një elektorat tepër të luhatshëm, thotë Michelle Bernard e Forumit të Grave të Pavarura. Por nuk është e qartë se deri në çfarë mase do të duan të bashkëpunojnë partitë kryesore politike. Shumica e analistëve thonë se republikanët do të përpiqen të imponohen në Kongresin e ri, duke u përqëndruar në çështje si pakësimi i shpenzimeve qeveritare dhe ndryshimin e ligjit e të Presidentit për shërbimin shëndetësor, i cili u miratua në Kongres vetëm me votën e demokratëve. Presidenti Obama përballet me një situatë politike të ngjashme me atë që u përball Bill Clinton pas zgjedhjeve të mesit të mandatit të vitit 1994, kur republikanët morën kontrollin e Dhomës së Përfaqësuesve dhe të Senatit. Zoti Clinton ju kundërvu republikanëve për disa çështje, por gjeti edhe fusha bashkëpunimi për disa të tjera, një strategji që e ndihmoi atë të rizgjidhet në vitin 1996. Disa demokratë po përpiqen të gjejnë një përsëritje të kësaj strategjie, përfshi edhe ish-kongresmeni nga Teksasi Martin Frost. Presidenti dhe republikanët në Kongres po ashtu do të mendojnë për të ardhmen, për zgjedhjet presidenciale të vitit 2012, kur zoti Obama mund të kërkojë rizgjedhjen e tij.